Aħjar isem tajjeb minn ħafna ġid, aħjar fama tajba mill-fidda u d-deheb. L-għani u l-fqir f'dan huma xorta waħda; li t-tnejn il-Mulej għamilhom. Min hu bil-għaqal jara l-għawġ u jwarrab; min hu moħħu ħafif jidħol fih u jħallas għalih. Min jiċċekken u jibża' mill-Mulej, jieħu bi ħlasu għana, ġieħ u ħajja. Triq il-ħażin hi kollha xewk u għawġ; min jgħasses fuqu nnifsu jitbiegħed minnhom. Ħarreġ tifel jimxi fit-triq it-tajba; ma joħroġx minnha lanqas meta jixjieħ. L-għani jaħkem fuq il-fqir, u min jissellef jaqa' f'idejn min silfu. Min jiżra' d-dnewwa jaħsad l-għawġ, u ħatar għadbu jiġi fix-xejn. Min hu qalbu tajba jkun imbierek, għax hu jaqsam ħobżu ma' min hu fqir. Warrab l-arroganti u jieqaf it-tilwim, u jintemm il-ġlied u t-tagħjir. Il-Mulej iħobb lil min hu qalbu safja; min jitkellem bil-ħlewwa jogħġob lis-sultan. Il-Mulej iħares it-tagħlim, u jxejjen kliem il-qarrieq. L-għażżien jgħid: "Hemm iljun hemm barra; jekk noħroġ joqtolni f'nofs it-triq." Kliem il-mara żienja bħal bir bla qiegħ; fih jaqa' min għandu l-Mulej kontrih. Il-bluha b'għeruqha fil-qalb ta' kull tifel; bis-saħħa tat-twiddib taqlagħhielu 'l barra. It-tagħkis tal-fqir jista' jiswielu ta' ġid; min jagħti lill-għonja jiġi fil-bżonn. Ġabra oħra ta'għajdut Agħti widen u isma' kliem l-għorrief , u iftaħ moħħok għal tagħlimi. Ikun jaqbillek iżżommhom ġo fik, biex issibhom dejjem lesti f'fommok. Ħa ngħallmek illum triqat il-Mulej, biex fih tkun it-tama tiegħek. Ktibtlek jien tletin proverbju, kollhom pariri u tagħlim, biex nurik it-tajjeb u s-sewwa, ħa tkun taf twieġeb tajjeb lil min bagħtek. Tisraqx il-fqir għax hu fqir, u taħqarx l-imsejken fil-qorti; għax il-Mulej jiddefendi l-kawża tagħhom, u jeqred lil dawk li jridu jeqirduhom. Tkunx ħabib ta' min jinkorla, tagħmilhiex ma' min jisħon malajr, biex ma tidrax tagħmel bħalu, u ssib ruħek fil-għawġ. Tkunx minn dawk li jagħmlu tajjeb għal ħaddieħor, tidħolx garanti għad-djun tiegħu; għax jekk ma jkollokx biex tħallas, sa friexek jeħdulek minn taħtek. Tneħħix il-ġebel qadim ta' bejn għalqa u oħra, li missirijietek qegħduhom b'sinjali. Qatt rajt wieħed imħarreġ fis-sengħa tiegħu? Dan mas-slaten issibu, u mhux ma' nies bla isem ta' xejn.